
RAPORT AL COMISIEI CĂTRE PARLAMENTUL EUROPEAN ȘI CONSILIU
privind revizuirea comună a punerii în aplicare a Acordului dintre Uniunea Europeană și Statele Unite ale Americii privind prelucrarea și transferul datelor de mesagerie financiară din Uniunea Europeană către Statele Unite ale Americii în cadrul Programului de urmărire a finanțărilor în scopuri teroriste
Acordul dintre Uniunea Europeană și Statele Unite ale Americii privind prelucrarea și transferul datelor de mesagerie financiară din Uniunea Europeană către Statele Unite ale Americii în cadrul Programului de urmărire a finanțărilor în scopuri teroriste (Terrorist Finance Tracking Program - „TFTP”) a intrat în vigoare la data de 1 august 2010
.
Aspecte procedurale
Articolul 13 din acord prevede efectuarea de revizuiri comune periodice ale garanțiilor, ale controalelor și ale dispozițiilor de reciprocitate de către echipe de revizuire din Uniunea Europeană și din Statele Unite, formate din reprezentanți ai Comisiei Europene, din reprezentanți ai Departamentului de Trezorerie al SUA și din reprezentanți din partea a două autorități de protecție a datelor din statele membre ale UE. Din echipele respective pot face parte, de asemenea, experți în securitate și protecția datelor, precum și persoane cu experiență judiciară. 
Prima revizuire comună a acordului, efectuată în februarie 2011
, a vizat perioada primelor șase luni după intrarea în vigoare a acordului (1 august 2010-31 ianuarie 2011), iar a doua revizuire comună, efectuată în octombrie 2012
, a vizat perioada ulterioară de douăzeci de luni (1 februarie 2011-30 septembrie 2012). La data de 27 noiembrie 2013, Comisia a adoptat Comunicarea privind raportul comun al Comisiei și al Departamentului de Trezorerie al SUA privind valoarea datelor furnizate în cadrul TFTP în temeiul articolului 6 alineatul (6) din acord
.
Prezenta revizuire comună, cea de a treia, vizează o perioadă de șaptesprezece luni (1 octombrie 2012-28 februarie 2014). În conformitate cu articolul 13 alineatul (3), în scopul revizuirii, Uniunea Europeană a fost reprezentată de Comisia Europeană, iar Statele Unite au fost reprezentate de Departamentul de Trezorerie al SUA. Echipa de revizuire a UE a fost condusă de un înalt funcționar al Comisiei și a fost alcătuită, în total, din trei membri ai personalului Comisiei și din reprezentanți din partea a două autorități de protecție a datelor, unul dintre aceștia fiind, de asemenea, expertul judiciar al echipei. 
În ceea ce privește calendarul, cea de a treia revizuire comună s-a desfășurat în două etape principale: la 1 aprilie 2014, la sediul Europol din Haga, și la 8 și 9 aprilie 2014 în Washington, la sediul Departamentului de Trezorerie al SUA (denumit în continuare „Trezoreria”). 
Prezentul raport se bazează pe informațiile furnizate în răspunsurile în scris ale Trezoreriei la chestionarul UE trimis anterior revizuirii, pe informațiile obținute în cadrul discuțiilor cu personalul Trezoreriei, precum și pe informațiile din alte documente ale Trezoreriei aflate la dispoziția publicului. De asemenea, s-au utilizat informațiile furnizate de personalul Europol în timpul revizuirii și s-a ținut seama de raportul de inspecție al Organismului comun de supraveghere (Joint Supervisory Body - JSB) al Europol din martie 2013. Pentru completarea datelor aflate la dispoziția sa, Comisia s-a întâlnit și cu furnizorul desemnat, care i-a pus la dispoziție informații.
Recomandări și concluzii
TFTP rămâne un instrument important pentru furnizarea la timp de informații exacte și fiabile cu privire la activitățile legate de fapte care se suspectează că ar avea ca obiect planificarea și finanțarea unor acte de terorism. TFTP contribuie la identificarea și urmărirea teroriștilor, precum și a rețelelor lor de sprijin în întreaga lume. 
Comisia salută creșterea gradului de transparență al autorităților SUA în ceea ce privește schimbul de informații, ceea ce ilustrează valoarea TFTP pentru eforturile internaționale de combatere a terorismului. Informațiile detaliate cu privire la modul în care datele furnizate în cadrul TFTP pot fi și sunt utilizate, precum și informațiile cu privire la diverse cazuri concrete de utilizare a datelor respective, furnizate în raportul privind valoarea comună și în contextul prezentei revizuiri, constituie un pas important în explicarea mai detaliată a funcționării TFTP și a valorii adăugate a acestuia.
Pe baza informațiilor și a explicațiilor furnizate de Trezorerie, de Europol, de furnizorul desemnat și de supraveghetorii independenți, precum și pe baza verificării documentelor relevante și a unui eșantion reprezentativ de căutări efectuate în datele furnizate în cadrul TFTP, Comisia consideră că acordul, precum și garanțiile și controalele prevăzute de acesta sunt puse în aplicare în mod corespunzător, în opinia sa Trezoreria dând curs constatărilor celei de a doua revizuiri comune. 
Europol își îndeplinește sarcinile de verificare în deplină conformitate cu articolul 4 pe baza documentelor justificative detaliate și actualizate pe care Trezoreria le furnizează cu regularitate. Mecanismul de supraveghere funcționează bine, asigurând cu eficacitate faptul că prelucrarea datelor respectă condițiile stabilite la articolul 5. Toate datele neextrase se șterg semestrial, astfel încât acestea să fie șterse cel târziu după cinci ani de la primire. Evaluarea periodică efectuată de Trezorerie cu privire la datele extrase include o analiză a perioadelor de păstrare a datelor. Informațiile relevante privind procesul de rectificare a datelor au fost publicate pe site-ul internet al Trezoreriei.
Comisia sugerează ca statele membre să aibă în vedere transmiterea unui feedback periodic cu privire la datele furnizate de Trezorerie în cadrul TFTP, ceea ce ar putea să îmbunătățească în continuare calitatea și cantitatea informațiilor care fac obiectul schimburilor în temeiul articolelor 9 și 10. Comisia încurajează Europol să își continue eforturile de creștere a gradului de sensibilizare cu privire la TFTP și de sprijinire a statelor membre care solicită consiliere și au nevoie de experiența sa în vederea elaborării cererilor prevăzute la articolul 10. 
Este important ca Europol să își îndeplinească în continuare rolul de verificare în temeiul articolului 4, la fel de temeinic și de independent ca și în prezent. Comisia va continua discuția referitoare la interpretarea articolului 15 privind dreptul de acces, prin prisma răspunsurilor concrete pe care Trezoreria le va furniza în viitor. În fine, Comisia recomandă ca Trezoreria să evalueze în continuare necesitatea datelor extrase în sensul articolului 6 alineatul (7) din acord.
În contextul revizuirii, Trezoreria a confirmat în scris validitatea asigurărilor furnizate în cadrul consultărilor din 2013. Aceasta a declarat că, întrucât Acordul privind TFTP a intrat în vigoare în august 2010, guvernul SUA – inclusiv toate departamentele și agențiile sale – nu a colectat mesajele financiare în materie de plăți de la furnizorul desemnat în Uniunea Europeană, cu excepția cazurilor autorizate de Acordul privind TFTP. Trezoreria a declarat, de asemenea, că, în decursul perioadei respective, guvernul SUA nu a adresat nicio citație administrativă furnizorului desemnat în UE sau furnizorului desemnat în Statele Unite în care să solicite furnizarea datelor stocate în UE, cu excepția cazurilor autorizate de articolul 4 din Acordul privind TFTP. Trezoreria a confirmat, de asemenea, faptul că Statele Unite au respectat și intenționează să respecte în continuare pe deplin toate angajamentele asumate în temeiul Acordului privind TFTP.
Revizuirea periodică a acordului este esențială pentru a asigura punerea în aplicare corespunzătoare a acestuia, pentru a construi o relație de încredere între părțile contractante și pentru a oferi părților interesate garanții privind utilitatea instrumentului reprezentat de TFTP. Comisia și Trezoreria au convenit că următoarea revizuire comună în conformitate cu articolul 13 din acord se va efectua în a doua jumătate a anului 2015.
Funcționarea acordului, procesul de revizuire comună, precum și rezultatul și recomandările acestuia sunt descrise în detaliu în documentul de lucru al serviciilor Comisiei anexat la prezentul raport. 

